Uudised
“Kala teeb head” kommunikatsioon valiti Baltimaade parimaks suhtekorraldusteoks
03.06.2008 14.30,
PRESSITEADE
3. juuni 2008
Eelmisel nädalal toimus Riias rahvusvaheline konverents PR Challenge, millele järgnenud auhinnagalal tunnustati 2007. aastal Balti riikides läbiviidud parimaid suhtekorraldusprojekte. Eesti Kalaliidu tellimusel läbiviidud kampaania „Kala teeb head“ kommunikatsioon valiti rahvusvahelise zhürii poolt parimaks nii sotsiaalkampaaniate kategoorias kui ka kogu konkursi Baltic PR Award üldvõitjaks.
Kolmest Balti riigist laekus kokku 60 tööd, mis võistlesid üheksas kategoorias: kriisikommunikatsioon, turunduskommunikatsioon, sotsiaalkampaaniad, korporatiivkommunikatsioon, poliitiline lobitöö, sisekommunikatsioon, sponsorluskampaaniad, valitsuse ja omavalitsuste kampaaniad ning rahvusvahelised kampaaniad.
“Esitasime oma projekti konkureerima sotsiaalkampaaniate kategoorias. Hiljem selgus, et see oli kõige tihedama konkurentsiga valdkond, kus osales 18 projekti. Seda suurem oli rõõm võidust,” räägib projekti läbiviinud suhtekorraldusfirma Alfa-Omega Communications juhataja Viive Aasma. ”Kuid kõikide kategooriate konkurentsis meile veel ka Grand Prix omistamine tuli täieliku üllatusena,” lisab ta.
Baltic PR Award konkurss toimus sel aastal viiendat korda. Konkursi korraldajateks on Läti Suhtekorraldajate Liit koostöös IPRA-ga (International Public Relations Association). Anonüümselt esitatuid töid hindas praktiliste kogemustega rahvusvaheline zhürii, kuhu kuulusid esimees Richard Linning Suurbritanniast, Jean-Pierre Beaudoin Prantsusmaalt, Rafal Czechowski Poolast, Klaus Januschewski Saksamaalt, Koenraad van Hasselt Hollandist, Maria Gergova Bulgariast ja Hauk Lund Norrast.
Hinnati kampaaniale eelnenud uurimistööd, kommunikatsiooni strateegia väljatöötamist ja saavutatud tulemuste vastavust eesmärkidele. Eesti projekti puhul hinnati originaalset lähenemist teema tõstatamisel rahvuskala konkursi näol ning nii ulatusliku kajastuse saavutamist vaid suhtekorralduslike meetmete rakendamisega.
“Kala teeb head” kommunikatsioonikampaania raames toimunud Rahvuskala valimine tunnistati mais ka Eesti 2007 parimaks suhtekorraldusteoks. IPRA poolt korraldatud ülemaailmsel PR konkursil Golden World Awards jõudis Eesti Rahvuskala samuti finaali, olles enam kui 400 töö hulgast valitud oma valdkonna 7 parema hulka. Võit läks seekord USAsse.
Seega on “Kala teeb head” ning rahvuskala valimine Eesti kõigi aegade enim tunnustatud PR projekt.
Lisaks reklaamikampaaniale toodeti spetsiaalne kalatelk, mis ehtis peamisi 2007. aasta suve vabaõhuüritusi. Kampaania visuaalidega telgis tutvustasid tippkokad kalaroogi ning viidi läbi mänge ja võistlusi kogu perele.